આમ તર્ક અને તત્ત્વના સંયોજનથી ભરપૂર મંત્રો દ્વારા ગીતાકારે જીવની અમરતા સિદ્ધ કરી અને મૃત્યુના ભયને તિલાંજલિ આપી છે. આમ જુઓ તો તમે જ્યારે જ્યારે નાસીપાસ થઇને જીવનનો જંગ છોડી દો છો એ તમામ મૃત્યુની જ ક્ષણો છે. અજ્ઞાન, નિરાશા, કાયરતા, વેર-ઝેર ને સ્વાર્થાંધતા જેવા ભાવો મૃત્યુલોકના પ્રવેશદ્વારો છે. તેની સામે આશા, ઉમંગ, ઉત્સાહ, પ્રેમ, કરુણા અને પરોપકાર જેવી ઉદાત્ત વૃત્તિઓ તમારા વ્યક્તિત્વને જીવનરસથી છલકાવી દે છે. જીવનની પ્રત્યેક ક્ષણને પૂરી તત્પરતાથી જીવીએ. “મહામૃત્યુમાંથી અમૃત સમીપે નાથ લઇ જા!”